google/wiki40b huggingface dataset:
סמן גנטי

סמן גנטי (Genetic marker) הוא סוג של סמן מולקולרי (Molecular marker). הסמן הוא מקטע ברצף ה-DNA שמיקומו על גבי הכרומוזום ידוע, ולפיכך הוא יכול לשמש לזיהוי פריטים או מינים שונים, זיהוי מחלות, אי-סדרים גנטיים, מחקרים גניאולוגיים, לחקר ההיסטוריה של האבולוציה ועוד. ניתן להגדיר את הסמן כשונות גנטית הניתנת להבחנה. סמנים גנטיים יכולים להיות קצרים, כמו SNP, או ארוכים, כמו מיקרוסטלייטים. הסמנים הגנטיים משמשים בביולוגיה מולקולרית ובביוטכנולוגיה על מנת לזהות רצפי DNA מסוימים בתוך מאגר של מקטעי DNA לא ידועים.

רקע

במשך שנים רבות, מיפוי גנים היה מוגבל ונעשה רק באמצעות סמנים גנטיים. המחקר היה בעיקר על סמנים קלים לזיהוי, כגון סוג דם או צורת הזרע. בגלל מספרים המוגבל של סמנים כאלו, אפשרויות המיפוי הגנטי היו מוגבלות.

שימושים

ניתן להשתמש בסמנים גנטיים על מנת לחקור את הקשר בין מחלות תורשתיות והבסיס הגנטי שלהן. ידוע כי מקטעים סמוכים בדנ"א נוטים לעבור בתורשה דומה, לפיכך ניתן לבחון תורשה של גן מסוים אם נמצא סמוך לסמן על אף שמיקומו המדויק לא ידוע. כך יוצרים מפות תאחיזה, אשר מודדות את המרחק בין מקטעים גנטיים במרחקי סנטימורגן.
סמנים גנטיים משמשים במחקרים גניאולוגיים כדי לחקור את המרחק הגנטי בין פרטים או בין אוכלוסיות. סמנים שמקורם באחד ההורים (כגון דנ"א מיטוכונדיראלי שמקורו באם או כרומוזום Y שמקורו באב) משמשים לחקר האבות המייסדים של אוכלוסיות.
ישנו שימוש נרחב בסמנים גנטיים בתחום מדעי הצמח. סמנים אלו משמשים להשבחת זני צמחים. ניתן לשמש בסמנים הגנטיים כדי לעקוב אחרי העברת תכונות המזוהות עם הזמנים בין צאצאי ההכלאה. באמצעות הכלאות ניתן לזהות מיקומים גנומיים של תכונות שונות ובכך להשביח זנים קיימים, כגון עמידות לפטרייה מסוימת. לדוגמה, פטריית הפוזריום אשר תוקפת חיטה יכולה להוביל לתוצאות הרסניות. ישנם זנים עמידים לפטרייה. העמידות מושגת על ידי גן מסוים, שניתן לעקוב אחריו באמצעות סמן גנטי. כך ניתן להכליא בין צמח עמיד לפטרייה לבין צמח לא עמיד, ולברור מבין הצאצאים רק את אלו העמידים, ואותם לזרוע בשדה. כך חקלאים יכולים להוריד בדרך טבעית את חומרי ההדברה.
דיר אל-בלח (נפה)

יישובים בנפה

מקור:
מילי יוז-פולפורד

רקע

היוז־פולפורד נולדה בעיר מינרל ולס שבמדינת טקסס. היא למדה בתיכון מינרל ולס, וסיימה את לימודיה בשנת 1962. ב-1968 הוענק לה תואר ראשון בכימיה ובביולוגיה מאוניברסיטת טרלטון שבטקסס.
ב-1972 היא קיבלה דוקטורט מאוניברסיטת טקסס לנשים. היא התחתנה עם גורג' פלפורד ולהם בת אחת ושתי נכדות יהודיות.
מילי היא חברה בארגון האמריקאי לקידום המדע (AAAS), בארגון האמריקאי לחקר מדע וביולוגיה, בארגון האמריקאי למען חקר עצמות ומינרלים, בארגון האמריקאי לביולוגיית התא ובארגון של חוקרי החלל.

ניסיון אקדמאי

היוז־פולפורד נכנסה לקולג' בגיל 16 וקיבלה את התואר הראשון שלה בכימיה ובביולוגיה. בשנת 1968 התחילה ללמוד כימיה של הפלזמה. היוז-פלפורד תרמה מעל ל-120 מאמרים של מחקר על צמיחת עצמות וסרטן.
בינואר 1983 היא נבחרה על ידי נאס"א להצטרף למשימת מעבורת החלל STS-40 כמומחית מטען. היא טסה ביוני 1991, המשימה הראשונה שלהם הייתה מוקדשת ללימודי ביו-רפואה. משימתם הייתה לטוס מעל 5.15 מיליון קילומטר ב-146 מסלולים כבידתיים, הצוות השלים מעל 18 משימות במהלך 9 ימים, כשחזרו לכדור הארץ הם הביאו איתם את המידע רפואי הרב ביותר מכל טיסת נאס"א שקדמה למשימה זו. המשימה נמשכה 218 שעות, 14 דקות ו-20 שניות.

עיסוקיה כיום

היום היא פרופסור במרכז הרפואי של אוניברסיטת קליפורניה בסן פרנסיסקו שם היא ממשיכה את מחקרה. היוז־פולפורד מנהלת את המעבדה שעוסקת בצמיחת תאים, ולומדת על שליטה של גידול סרטן הערמונית יחד עם מענק VA. היא הייתה משקיעה של קרן סדרת ניסויים בחלל שהייתה קשורה בגדילה של תאי עצם. כיום היא מתגוררת בהוואי ועובדת על ספר ילדים.]
חסין פארס (חבר הכנסת)

ביוגרפיה

פארס נולד בכפר שעב. למד בבית ספר תיכון בכפר יאסיף, לימודי מזרח תיכון וספרות באוניברסיטת חיפה, בעל תואר ראשון.
כיהן כרכז תנועת הנוער הערבי החלוצי, חבר הנהלת החטיבה הצעירה של מפ"ם, חבר הנהלת הסתדרות המורים, עורך ראשי של בטאון מפ"ם במגזר הערבי, יו"ר הוועד הפועל נגד גזענות ולמען דו-קיום בגליל המערבי.
בשנת 1988 נבחר לראשונה לכנסת מטעם מפ"ם יחד עם חיים אורון ויאיר צבן והיה לנציג הערבי ברשימה ששינתה את שמה אחר כך ל"מרצ".
כיהן בכנסת כחבר ועדת החינוך והתרבות עד 1992.
בבחירות לכנסת ה-17, לכנסת ה-18, לכנסת ה-19 ולכנסת ה-20 הוצב במקום סמלי ברשימת מרצ.
עופרי ארד

קבוצת נוער

עופרי ארד החל את דרכו ב-2008 בקבוצת הנערים טרום א' של מכבי חיפה. לאחר מכן התקדם לקבוצת ילידים ג' של מכבי חיפה שם זכה עם הקבוצה באליפות ושנה לאחר מכן גם זכה עמה בגביע המדינה.
לאחר מכן עלה ארד לקבוצת נערים ג' של מכבי חיפה בשנת 2012. בעונתו הראשונה הקבוצה לא הפסידה אף משחק וגרפה 4 תארים (אליפות מחוז השרון, גביע המדינה, תואר "אלוף האלופים" וטורניר נייקי). במהלך אותה עונה הבקיע 4 שערים.
בשנת 2013, כאשר הוא בן 15, הוזמן ארד להתרשמות בקבוצת לסטר האנגלית, לאחר שהתרשמו ממנו הוא אף זכה לזימון נוסף למבחנים אך לבסוף בחר להישאר במכבי חיפה.
בשנת 2016 בעת טורניר נוער בארצות הברית קיבל הצעות למלגה מארבע אוניברסיטאות (קונטיקט, וויק פורסט, פלורידה, סטנפורד ולואיוויל) אך בחר להישאר בישראל. באותה שנה אף זכה למעקב נוסף על ידי קבוצת לסטר אך גם אז נשאר לבסוף במכבי חיפה.
בנוסף, בשנת 2016 בגיל 17, נכלל לראשונה בסגל קבוצת הבוגרים של מכבי חיפה אותה אימן רוני לוי אך הוא לא זכה לדקות משחק. בינתיים בשנים 2015/16 ו-2016/17 זכה עם קבוצת הנוער של מכבי חיפה בשתי אליפויות תחת המאמן איתי מרדכי, כמו כן, במוקדמות ליגת האלופות לנוער הבקיע שער בנגיחה מול דינמו מוסקבה והעלה את קבוצת הנוער של מכבי חיפה להתמודדות מול דורטמונד.

קבוצות בוגרים

בתחילת עונת 2017/18 עלה ארד לקבוצת הבוגרים אך מאמן מכבי חיפה באותה שנה, גיא לוזון, לא בנה עליו והוא עבר בהשאלה להפועל רמת גן מהליגה הלאומית תחת הדרכתו של אריק בנאדו. בינואר באותה עונה ניסתה מכבי חיפה להחזירו מהשאלה אך לאחר תביעת בוררות הוא נשאר ברמת גן עד סוף העונה, הוא שיחק ברוב המשחקים ואף הבקיע 4 שערים.
בתחילת עונת 2018/19 עם חזרתו למכבי חיפה ישב תחילה על הספסל אך עם הגעתו של המאמן מרקו בלבול באמצע העונה החל ארד לשחק באופן קבוע והפך לשחקן מרכזי בקבוצה, הוא סיים את העונה עם 21 הופעות, בישול אחד, 8 משחקים בהם שמר על שער נקי ושער אחד בגביע הטוטו.
באוקטובר 2019 האריך את חוזהו כאשר חתם על חוזה ל-5 שנים בקבוצה.
אחלמה (אבן חן מקראית)

אַחְלָמָה היא האבן השלישית בטור השלישי בחושן הכהן הגדול, והיא מיוחסת לשבט גד או לשבט נפתלי.

האחלמה במקורות

וְהַטּוּר, הַשְּׁלִישִׁי--לֶשֶׁם שְׁבוֹ, וְאַחְלָמָה.
— שמות כ"ח, י"ט
וְהַטּוּר, הַשְּׁלִישִׁי--לֶשֶׁם שְׁבוֹ, וְאַחְלָמָה.
— שמות ל"ט, י"ב
גד על אחלמה, ונקרא קרישטל, ולכן תרגם אונקלוס עין עגלא לפי שהקרישטאל מצויה הרבה אצל בני אדם והכל מכירין אותה, כך שבטו של גד היו מרובים והרוגיהם ניכרים, שנאמר: "וטרף זרוע" וגו'.  וסגלתה שמחזקת הלב שלא ירך בלכתו למלחמה ולזה נקראת אחלמה מלשון חוזק, שנאמר: "ותחלימני והחייני".
— הרב אליהו הכהן, מדרש תלפיות

זיהוי

מאחר שאין במקורות פרטים מזהים לאבני החושן, הרי שאין לדעת לאיזו אבן חן התכוונו ואפילו מה היה צבעה.
מפת קרנו

מפת קרנו היא שיטה לצמצום ביטויים הנהוגה בבעיות באלגברה בוליאנית.
השיטה פותחה על ידי טכנאי במעבדות בל בשם מוריס קרנו, שנדרש במסגרת עבודתו על מרכזיות טלפון, שהיו גרסאות מוקדמות למרבבים, למצוא פונקציות בוליאניות פשוטות אשר יתנו ערכים זהים לטבלאות אמת מורכבות, שקבעו איזה קו נכנס יתחבר ליציאה. כדי לפשט את התהליך, הוא פיתח את מפת קרנו.
מפת קרנו משתמשת ביכולת זיהוי התבניות המובנית של המוח האנושי, כדי למצוא את הייצוג המצומצם ביותר לפונקציות בוליאניות. עם זאת, מורכבות המפה גדלה מהותית ככל שמספר המשתנים של הפונקציה הבוליאנית גדל, כך שהשימוש בה אינו מעשי לפונקציות של יותר מחמישה משתנים.
השימוש במפת קרנו מתבצע על ידי ציור טבלה, כאשר כותרות הטורים מכילות יחס כפל (וגם) של חלק מהמשתנים, בעוד כותרות השורות מכילות יחס כפל של המשתנים שאינם מופיעים בטורים.
השימוש בשיטה מאפשר להוכיח זהויות התקפות באלגברה בוליאנית כלשהי, משום שניתן להוכיח כי זהות מסוימת תקפה באלגברה בוליאנית כלשהי אם ורק אם היא תקפה בכל אלגברה בוליאנית.
כימיה פיזיקלית

כימיה פיזיקלית עוסקת בתכונות הפיזיקליות של החומרים ובשינוי שלהם, כגון: טמפרטורה, מסיסות, ערבוב, חמצון-חיזור ועוד. נכללים בה חקר מקרוסקופי, אטומי ותת-אטומי של תופעות בכימיה, במונחים וחוקים פיזיקליים. היא מיישמת את העקרונות והרעיונות של פיזיקה כגון תנועה, אנרגיה, כח, זמן, תרמודינמיקה, כימיה קוואנטיתֿֿֿ, מכניקה סטטיסטית ועוד.
יש להבדיל בין פיזיקה כימית לכימיה פיזיקלית, כאשר פיזיקה כימית מתרכזת יותר בתאוריות פיזיות ובמאפיינים פיזיים של חומרים שונים בטבע, ואילו כימיה פיזיקלית מתרכזת בלימודי טבע הכימיה בפיזיקה. חרף שמותיהם הדומים של שני התחומים ונושאיהם הדומים לכאורה, קשרם זה לזה מעורפלים, וחוקרים רבים מעדיפים ללמוד אותם כשני מקצועות נפרדים.

עקרונות מפתח

עקרונות המפתח של כימיה פיזיקלית הם הדרכים בהן פיזיקה מיושמת בבעיות כימיות.
אחד מעקרונות המפתח בכימיה קלאסית הוא שכל התרכובות הכימיות יכולות להיות מתוארות כקבוצות של אטומים הקשורים זה לזה, ותגובות כימיות יכולות להיות מתוארות כיצירה ופירוק של הקשרים הללו. צפייה מראש של התנהגותן של תרכובות כימיות על ידי תיאור של אטומים וכיצד הם מתחברים, היא אחת ממטרות-העל של כימיה פיזיקלית. על-מנת לתאר את האטומים והקשרים בדיוק, נחוץ לדעת היכן גרעיני האטום נמצאים, וכיצד אלקטרונים פזורים סביבם.
כימיה קוואנטיתֿ, תת-שדה של כימיה פיזיקלית, עוסק בעיקר בישום מכניקת הקוונטים עבור בעיות בכימיה, ומעניק כלים לקביעת כמה חזקים קשרים כימיים ומהם צורתם, כיצד גרעינים נעים, וכמה אור יכול להבלע או להפלט על ידי תרכובת כימית.
נושא נוסף שמעסיק את הכימיה הפיזיקלית היא אלו סוגים של תגובות יכולים להתרחש באפן ספונטני, ואילו תכונות קיימות עבור תערובת כימית נתונה. נושא זה נלמד בתרמודינמיקהֿ, שקובעת עד כמה יכולה תגובה להתרחש, או כמה אנרגיה יכולה להפוך לעבודה.
אילו תגובות אכן מתרחשות וכמה מהר נוגעות לענף של קינטיקה כימיתֿֿ; עקרון מפתח בענף זה הוא כי על-מנת שמגיבים אכן יגיבו ויהפכו לתוצרים, מרבית החומרים הכימיים חייבים לעבור במצב מעבר, הדורש אנרגיה גבוהה יותר מאשר המגיבים או התוצרים עצמם, ומהווה ״מחסום״ לתגובה. באפן כללי, ככל שהמחסום גבוה יותר, כך התגובה איטית יותר. שאלות מפתח בקינטיקה הן כיצד קצב התגובה מושפע מהטמפרטורה ומהריכוזים של המגיבים והזרזים בתערובת התגובה, כמו גם כיצד ניתן לתכנן את תנאי הזרזים והמגיבים למצב שיביא לקצב התגובה האופטימלי.
מרכז אקסא

מרכז אקסא (באנגלית: AXA Center) אשר נקרא במקור "מרכז אקוויטבל" הוא גורד שחקים שגובהו 229 מטרים המצוי בשדרה השביעית מספר 787, ברובע מנהטן של העיר ניו יורק במדינת ניו יורק שבארצות הברית.
במבנה בן 54 הקומות, אודיטוריום ומספר מסעדות. במבואה של המבנה מצוי ציור קיר של האמן רוי ליכטנשטיין שצויירה בשנת 1986.
דיוויזיית הפאנצר ה-20 (ורמאכט)

היסטוריה

הדיוויזיה הוקמה ב-13 בנובמבר 1940 על בסיס הדיוויזיה ה-19, והועמדה תחת פיקוד הורסט שטומפף. במהלך מבצע ברברוסה לחמה הדיוויזיה כחלק מהקורפוס הממונע ה-39 ולאחר מכן כחלק מהקורפוס הממונע ה-57 במסגרת ארמיית הפאנצר השלישית. ובמהלך הקרב על מוסקבה לחם עימה כחלק מהקורפוס הממונע ה-57 במסגרת ארמיית הפאנצר הרביעית. לאחר מכן לחמה הדיוויזיה בקרבות השונים בזירה המרכזית, ובקיץ 1943 לחמה בקרב קורסק כחלק מקורפוס הפאנצר ה-47 במסגרת הארמייה התשיעית. בקיץ 1944 הייתה הדיוויזיה בעתודת קבוצת ארמיות מרכז, והשתתפה בניסיון בלימת המתקפה הרוסית בבלארוס. בספטמבר הועברה הדיוויזיה תחת פיקוד קבוצת ארמיות דרום אוקראינה, ולחמה בקרבות ברומניה. בנובמבר 1944 הועברה הדיוויזיה תחת פיקוד ארמיית הפאנצר השלישית, עמה לחמה במבצע פרוסיה המזרחית. בפברואר 1945 הועברה הדיוויזיה תחת פיקוד הארמייה ה-17, ולחמה עמה בקרבות בשלזיה ובסקסוניה עד סוף המלחמה.
אש צולבת

תקציר העלילה

מרים זיידמן (שרון הכהן) היא בחורה צעירה ונאה העוזרת לאימה פולה (מרים גבריאלי) בניהול מסעדה עממית ברחוב שינקין בתל אביב.
למרים אח גדול בשם שרגא (סיני פתר) המשמש מפקד קורס מכי"ם בהגנה ואח קטן בשם דודו (נדב שלומאי) חובב צילום ומודרך בידי הצלם מר שלוש (אריה אליאס), סועד קבוע במסעדה.
מרים הולכת לקניות בשוק הכרמל ונתקלת בשני חיילים בריטיים שמתייחסים אליה לא יפה. לעזרתה נחלץ בחור מטופח הנוהג ברכב נוצץ ומציג עצמו בתור ג'ורג' חורי (דן תורג'מן). היא מספרת לו על המסעדה בשינקין והם נפרדים. בלילה הוא מגיע למסעדה "במקרה" לבקש מים בגלל הרכב התקוע שלו. הוא מתייחס למרים ברכות והיא מתחילה להתאהב בו.
שרגא מביא למסעדה את ישראל (דני פרידמן) שהוא פקוד שלו בקורס מ"כים בהגנה. ישראל מאוהב במרים אבל היא מתייחסת אליו כחבר ולא כאהוב.
ג'ורג' ממשיך להגיע ולוקח את מרים לבתי קפה שם הם רוקדים ואהבתם מתגברת. מרים נמצאת כל הזמן במעקב של ההגנה. הם חוטפים אותה והחוקר (שלמה תרשיש) מזהיר אותה כי אם לא תפסיק את יחסיה עם ג'ורג' הוא יגלה זאת לשרגא אך מרים לא נרתעת גם כששרגא מגיע הביתה ומכה אותה.
בינתיים מתקבלת החלטת החלוקה, היהודים חוגגים והערבים מתכוננים למלחמה. אנשי לח"י תוקפים ביפו ובין ההרוגים גם פייר, חברו הטוב של ג'ורג'. חברו אנטואן (מכרם חורי) ומפקד הנג'אדה (גבי שושן) פוקדים עליו להעביר מטען ממולכד לתל אביב דרך מרים. הוא מקבל את המטען אך נמלך בדעתו וזורק אותו לים.
בינתיים מצליחה מרים לעבור את הגבול ליפו תחת אש של ערבים ויהודים. הוא מבקש ממנה לנתק את יחסיהם בגלל המצב אבל היא לא מסכימה. ג'ורג' מתכנן לברוח אתה בסירת מנוע ולשם כך הוא פורץ את כספת החנות של משפחתו.
בינתיים חוטפים שני אנשי לח"י את מרים, מסיעים אותה ליער ואז נשמעת ירייה. כשג'ורג' מגיע עם הכסף לחדרה היא איננה שם.
בסיום הסרט נכתב: "מרים זיידמן הואשמה בבגידה על ידי הלח"י והוצאה להורג ביריה. למרות שאשמתה לא הוכחה, שמה לא טוהר מעולם והאחראים למותה לא נתנו את הדין על מעשם עד עצם היום הזה".
אורית קולודני

ביוגרפיה

קולודני התאמנה בקבוצת הפועל כפר סבא.

1985

באליפות ישראל באתלטיקה שנערכה באצטדיון שבהדר יוסף בתחילת יולי 1985 זכתה קולודני בשתי מדליות זהב, בריצת 200 מטר בתוצאה של 24.99 שניות, לפני דלית בונין (25.10 שניות) ודליה נבות (25.59 שניות) ובריצת 400 מטר בשיא אישי חדש של 56.68 שניות, לפני עידית מורלי (57.69 שניות) ופועה נייגר. נוסף לכך, היא קבעה בשלב המוקדמות בריצת 100 מטר שיא אישי חדש של 12.29 שניות, התוצאה השנייה בטיבה בתחרות, אך פרשה על מנת להתרכז בריצת 400 מטר.

אלופת המכביה

שבועיים לאחר מכן, בתחרות האתלטיקה של המכביה ה-12 שנערכה בהדר יוסף ביולי 1985 זכתה קולודני ב-4 מדליות, 2 זהב ו-2 כסף. מדליות זהב, בריצת 400 מטר בשיא מכביה חדש של 55.85 שניות ובריצת שליחות 4x100 מטר בשיא ישראלי ומכביה חדש של 47.45 שניות. מדליות כסף, בריצת 100 מטר בתוצאה של 12.35 שניות, אחרי ליזה גוריפ מבריטניה (12.00 שניות) ולפני דלית בונין (12.54 שניות) ובריצת 200 מטר בשיא אישי חדש של 24.69 שניות, התוצאה השלישית בטיבה בכל הזמנים של אתלטית ישראלית.

1986

באליפות ישראל באתלטיקה שנערכה בשנת 1986 זכתה קולודני ב-3 מדליות זהב, בריצת 100 מטר, בריצת 200 מטר בתוצאה של 24.62 שניות ובריצת 400 מטר בתוצאה של 55.50 שניות. שנה לאחר מכן, באליפות ישראל באתלטיקה שנערכה בשנת 1987 היא זכתה בשתי מדליות זהב, בריצת 200 מטר בתוצאה של 24.22 שניות ובריצת 400 מטר בתוצאה של 54.15 שניות.

1989

בתחרות שנערכה באולם בבודפשט שבהונגריה ב-22 בפברואר 1989 קבעה קולדני בריצת 200 מטר שיא אישי חדש של 25.34 שניות. יומיים לאחר מכן, בתחרות שנערכה באולם בקרלסרוהה שבגרמניה היא קבעה בריצת 60 מטר שיא אישי חדש של 7.71 שניות. שבועיים לאחר מכן, באליפות העולם באתלטיקה באולם שנערכה בבודפשט היא סיימה במקום 20 בריצת 60 מטר בתוצאה של 7.80 שניות ובמקום 14 בריצת 200 מטר בתוצאה של 25.35 שניות.
בתחרויות האתלטיקה של המכביה ה-13 שנערכו ביולי אותה שנה היא זכתה במדליית ארד בריצת 200 מטר בתוצאה של 24.79 שניות, אחרי איריס גלעד מישראל (24.75 שניות) וליזה גוריפ (24.76 שניות).

שיאנית ישראל

בתחרות שנערכה באתונה שבייוון ב-22 ביוני 1991 זכתה קולודני במדליית כסף בריצת 100 מטר בשיא אישי חדש של 11.84 שניות, התוצאה השנייה בטיבה של אתלטית ישראלית בכל הזמנים, באותה העת, אחרי השיא הישראלי של אסתר רוט-שחמורוב. חודש לאחר מכן, בתחרות שנערכה בשפילד שבאנגליה ב-22 ביולי היא סיימה במקום שמיני בריצת 400 מטר בשיא ישראלי חדש של 53.66 שניות. שלושה שבועות לאחר מכן, בתחרות שנערכה בלה שו דה פון שבצרפת ב-11 באוגוסט היא זכתה במדליית כסף בריצת 200 מטר בשיא אישי חדש של 23.59 שניות, שתי מאיות השנייה איטי משיאה הישראלי של רוט-שחמורוב.
שבוע וחצי לאחר מכן, באליפות העולם באתלטיקה שנערכה בטוקיו שביפן היא סיימה במקום 16 בריצת 200 מטר בתוצאה של 24.27 שניות. בשלב המוקדמות, היא קבעה תוצאה של 23.78 שניות ובשלב רבע הגמר תוצאה של 23.61 שניות ובמקום 25 בריצת בריצת 400 מטר בתוצאה של 54.26 שניות.
באליפות ישראל באתלטיקה שנערכה אותה שנה זכתה קולודני בשתי מדליות זהב, בריצת 100 מטר בתוצאה של 11.93 שניות ובריצת 200 מטר בתוצאה של 24.05 שניות.

שיאנית המכביה

בתחרות האתלטיקה של המכביה הארבע-עשרה שנערכה בהדר יוסף בשנת 1993 זכתה קולודני במדליית זהב בריצת 400 מטר בשיא מכביה חדש של 54.27 שניות. באליפות ישראל באתלטיקה שנערכה בשנת 1996 זכתה קולודני במדליית זהב בריצת 400 מטר בתוצאה של 55.91 שניות. שנה לאחר מכן, באליפות ישראל באתלטיקה שנערכה בשנת 1997 היא זכתה במדליית זהב בריצת 400 מטר בתוצאה של 54.46 שניות.
פוסט אופיס

פוסט אופיס בע"מ (באנגלית: .Post Office Ltd) היא חברה מסחרית בבריטניה. 
פוסט אופיס היא חברה קמעונאית המספקת מגוון רחב של מוצרים לרבות בולים ובנקאות לקהל שלה באמצעות רשת ארצית של סניפי דואר.
החברה הייתה בעבר חלק משירות הדואר המלכותי, והפכה לישות נפרדת בשנת 1986.
הלמולד מבוזאו

הלמולד מבוזאו (בגרמנית: Helmold von Bosau)‏ (בערך 1120 – אחרי 1177) היה היסטוריון סקסוני בן המאה ה-12 וכומר בעיירה בוזאו שליד פלן (Plön). הוא היה ידידם של שני בישופים מהעיירה אולדנבורג שבהולשטיין – ויצלין (Vizelin‏, 1086–1154) וגרולד (Gerold, נפטר ב-1163), אשר פעלו רבות לנצר את הסלאבים הפולאבים.
הלמולד נולד ליד גוסלר. הוא גדל בהולשטיין, והתחנך בבראונשווייג מפי גרולד, שהיה עתיד להיות הבישוף של אולנבורג (1139–1142). בהמשך נכנס תחת כנפו של ויצלין, השליח אל הוונדים, במנזר האוגוסטיני של פלדרה (Faldera), לימים נוימינסטר (1147–1153). הלמולד נתמנה לדיאקון בסביבות 1170, ולבסוף הפך לכומר בקהילת בוזאו (1156). פטרונו של הלמולד היה היינריך הארי, דוכס סקסוניה ובוואריה.
בדרבונו של הבישוף גרולד חיבר הלמולד את "הכרוניקה הסלאבית" (במקור בלטינית: Chronica Slavorum; בגרמנית: Slawenchronik) – ההיסטוריה של כיבוש והמרת דתם של הסלאבים הפולאבים מזמנו של קרל הגדול (בסביבות 800) ועד ל-1171. מטרתה של כרוניקה זו הייתה להדגים כיצד עלה בידן של הנצרות והלאום הגרמני להשיג דריסת רגל בקרב הוונדים, ובפרט בחלקה המזרחי של הולשטיין. כעד ראייה למאורעות, הלמולד נותן תיאור ברור, בלטינית שוטפת, של פעולותיו המיסיונריות של ויצלין, של ייסוד הבישופות באולדנבורג ושל העברתה לליבק בעת שהיקף המסחר באחרונה עלה על זה של הראשונה, של התפשטות ההשפעה הגרמנית בקרב הוונדים ושל שעבודם והשמדתם חסרי-הרחמים, ושל הצעת ארצותיהם למתיישבים זרים, בעיקר מווסטפאליה ומהולנד. היצירה מחולקת לשני חלקים: הראשון מכסה את התקופה שעד 1168, והשני ממשיך עד לשנת 1171 (ונכתב לאחר 1172).
הלמולד שאב את הידע שלו על אודות התקופה המוקדמת יותר שהוא דן בה מן ההיסטוריה הכנסייתית שנכתבה בידי הכרוניקן אדם מברמן בן המאה ה-11 ומן הרשומות הסקסוניות המתייחסות להיינריך הרביעי, כמו גם מתיעוד חייו של הקדוש וילהאד מברמן (Willehad von Bremen, בן המאה ה-8), של אנסגאר (Ansgar), הארכיבישוף של המבורג-ברמן בן המאה ה-9, ואולי אף של חיי ויצלין; אך הסיכומים שערך בהתבסס על רשומות אלה אינם מהימנים. עם זאת, הלמולד הוא מקור הידע החשוב ביותר על אודות ההיסטוריה של תקופתו שלו; דיווחו נשען על המידע שנמסר לו בעל פה מפי ויצלין ומפי גרולד. הון הידע שלו נעשה דל ומועט באופן ניכר לאחר מותו של האחרון, ב-1163. אמינותו הוטלה בספק ברצינות במאה ה-19, וזאת בשל איבתו כלפי הארכיבישוף של ברמן ובשל היותו משוחד בנוגע לבישופות אולדנבורג-ליבק, אך אין להאשימו בסילוף מכוון של העובדות. הכרוניקה פורסמה לראשונה ב-1556 בפרנקפורט, בעריכתו של זיגמונד שוֹרקל (Siegmund Schorkel), ובהמשך ב"מונומנטה גרמניה היסטוריקה" (Monumenta Germaniae Historica), כרך XXI‏ (1868), עמ' 11–99.
הכרוניקה הוארכה עד לשנת 1209 בידי האב ארנולד מליבק.
תומאס אסק

תומאס אסק (אנגלית: Thomas Usk; נפטר ב-4 במרץ 1388), משורר אנגלי משלהי ימי הביניים.
הוא נולד בלונדון, ומחברו של The Testament of Love, שבעבר נחשב בכלל ליצירתו של ג'פרי צ'וסר. הפרלמנט (המכונה "הפרלמנט חסר-הרחמים" בחיבור) רדף אותו ובשנת 1388 אף הביא להוצאתו להורג. The Testament of Love הוא יצירת פרוזה אלגורית שנכתבה בשבתו בבית-הסוהר במטרה לגייס עזרה. ואלטר סקיט גילה שהאותיות התחיליות של הפרקים יוצרות יחד אקרוסטיכון: "MARGARET OF VIRTU HAVE MERCI ON TSKNVI." על פי הפענו המקובל, המילה האחרונה היא "THINUSK," או "thin(e) Usk."
אסק שימש כמשרת לג'ון נורת'המפטון כשהאחרון כיהן כראש העיר של לונדון בשנים 1381 עד 1383. בשנת 1384, הוא נעצר ושוחרר בתמורה להלשנה על נורת'המפטון, משום שלא היה לו כל רצון, לדבריו, להיות "מרטיר מסריח". דבר זה הקנה לו את איבתה של קבוצת גלוסטר. כשהם החלו לצבור כוח, אסק נשפט לטביעה, תלייה והתזת ראשו, וזה הוצג מעל שער ניוגייט.
ג'ון ממאלוורן מספק תיאור של ההוצאה להורג בהמשכו ל-Polychronicon, בספרו על כך שנדרשו שלושים מכות חרב כדי לגדוע את ראשו של אסק. אסק היה גובה-מכס בין השנים 1381 ל-1384, כאשר צ'וסר היה מבקר-המכס, והוא הכירו. ב-The Testament of Love, אל האהבה מהלל את "mine own true servant, the noble philosophical poet in English", שכתב שיר על טרוילוס (כלומר, צ'וסר). אסק היה חבר בתנועת הלולארדים, אך הושב לכנסייה הקתולית במהלך שהותו בבית-הסוהר.
יחסי הודו–סיישל

היסטוריה

הקשרים הדיפלומטיים בין שתי המדינות נוסדו כבר בשנת 1976, לאחר מתן העצמאות לסיישל. בשנת 1987 פתחה הודו נציבות עליונה, ואילו בשנת 2008 פתחה סיישל. היחסים בין שתי המדינות נחשבים לידידותיים, ושתי המדינות מקיימות ביקורים רשמיים בדרגים גבוהים מדי פעם. ראש ממשלת הודו אינדירה גנדי והנשיאים רמזוואמי ונקטרמן ופרטיבה פטיל ביקרו בסיישל, שמצדה ביקרו הנשיאים פרנס-אלברט רנה, ג'יימס מישל ודני פאור. להודו ולסיישל יש יחסים נרחבים שעוסקים במגוון רחב של נושאים, לרבות ביטחון, תרבות, סחר ושיתופי פעולה נוספים.

יחסים כלכליים

היקף הסחר בין שתי המדינות הסתכם בשנים 2010–2011 ב-40 מיליון דולר, והמאזן נטה לטובת הודו. תיירות, דיג, נפט, תקשורת, טכנולוגיית מידע, חינוך, מחשבים ופרמצבטיקה היו נושאים בהם שתי המדינות שיתפו פעולה. הודו וסיישל חתמו בשנת 2010 ו-2012 על הסכמים לקידום ההשקעות הדו-צדדיות במהלך ביקור הנשיאה פרטיבה פטיל בסיישל, והודו העניקה אשראי של 50 מיליון דולר לצד מענק של 25 מיליון דולר.

שיתוף פעולה ביטחוני

להודו ולסיישל יחסים ביטחוניים הדוקים. סיישל נחשבת לבעלת חשיבות אסטרטגית עבור הודו, כיוון שהיא ממוקמת בסמוך לנתיבים הגלובליים של הספנות והמסחר ומהווה בסיס חשוב במאבק בטרור ובפיראטים. ביוני 1986 פרס כוחות בנמל ויקטוריה, על מנת למנוע ניסיון הפיכה נגד הנשיא רנה, שהונהג על ידי שר הביטחון ברלואיס. הודו סייעה למנוע ניסיון הפיכה נוסף של ברלואיס בספטמבר 1986, כשראש ממשלת הודו, רג'יב גנדי השאיל לרנה את מטוסו, כדי שיוכל לשוב למדינתו מכנס בינלאומי בהארארה. רנה קיבל מקלט בנציבות העליונה של הודו שבמאלה שבאיים המלדיביים.
בשנת 2009 פעלה הודו על פי בקשתה של סיישל ושלחה ספינות של חיל הים שלה לשטחה הכלכלי של סיישל על מנת לשמור עליו מפני פיראטים.
ביוני 2018 הודיע ראש ממשלת הודו, נרנדרה מודי כי הודו מגדילה את האשראי של סיישל ל-100 מיליון דולר, על מנת שתוכל לפתח את יכולות ההגנה שלה.
לשון קרח

לשון קרח הוא משטח קרח דק וארוך, היוצא מקו החוף אל תוך אגם או אל הים. הלשון נוצר כאשר קרחון זורם לתוך הים או לתוך אגם במהירות גבוהה יחסית, ומי הים אינם מספיקים להמיסו, ועל כן נוצר משטח קרח על פני המים. 
בתמונה ניתן לראות את לשון הקרח ארבוס, שאורכה 12 קלומטרים, וגובהה 10 מטרים, יוצאת לתוך האוקיינוס. סביבה מי הים הקפואים, אך לשון הקרח נותרת קפואה גם שהים סביבה מפשיר.
כרוב סיני

היסטוריה

הכרוב הסיני מגודל בסין מזה ששת אלפים שנה. זרעי הצמח נמצאו בכלים שנחפרו מתקופת האבן החדשה בבאנפו. במאה החמישית לספירה היה הכרוב הסיני חלק יומיומי מהתפריט הדרום-סיני.
הרוקח לי שיזן, בן תקופת שושלת מינג, חקר את הכרוב הסיני ותכונותיו המועילות בכתביו. באותה עת התפשטו שטחי גידול הצמח מדלתת היאנגצה לאזורי צפון סין, עד אשר היבולים בצפון היו כה גדולים שיוצאו בתעלה הגדולה לג'ג'יאנג ואף גואנגדונג.
הירק התפשט מסין לקוריאה, והפך בה לירק הבסיס במאכל הנפוץ קימצ'י. בתחילת המאה ה-20 הגיע הירק ליפן על ידי חיילים ששבו לאחר שנלחמו בשטחי סין במלחמת רוסיה יפן.

פקינזי (Pekinensis)

הזן הנפוץ יותר מחוץ לאסיה. מתאפיין בעלים ירוקים כהים בעלי עורקים בהירים המסודרים בצפיפות במעגל ויוצרים לרוב "ראש" קומפקטי. בסין זן זה נפוץ בצפון המדינה ובאזור בייג'ינג.

סיני (Chinensis)

זן שסווג על ידי לינאוס כמין נפרד (Brassica Chinesis). הכינויים "באק צ'וי" ודומיו מתייחסים לרוב לזן זה. מין זה אינו יוצר "ראשים" אלא מתאפיין בצרור עלים כהים המזכירים במידת מה את החרדל או הסלרי. זן זה נפוץ בדרום סין ובארצות דרום מזרח אסיה.
אליזבת גילברט

שנותיה המוקדמות

גילברט נולדה בווטברי. אביה, ג'ון, היה מהנדס כימי ואמה הייתה עקרת בית. ב-1991 הגיעה גילברט למעמד תואר ראשון במדעי המדינה באוניברסיטת ניו יורק. לאחר התואר היא עבדה כברמנית, טבחית ואף עבדה במגזין. על חוויותיה כטבחית כתבה מאוחר יותר אחד מספריה.

קריירה

בשנת 1993 פרסם המגזין אסקווייר את סיפורה הקצר של גילברט, "הצליינים". גילברט היא הסופרת הראשונה מאז נורמן מיילר שסיפור שלה התפרסם במגזין בתור סופרת מתחילה ולא מוכרת. הפרסום הזה הוביל לעבודות יציבות יותר וגילברט עבדה במגזינים שונים כמו Travel + Leisure, GQ, והניו יורק טיימס.
ב-1997 פירסמה כתבה על חוויותיה כברמנית במועדון הקיוטי אגלי מה שמאוחר יותר הפך לתסריט הסרט חופשיות על הבר. באותה שנה יצא ספרה הראשון, הצליינים, שהיה אוסף סיפורים קצרים וזכה להצלחה. לאחר מכן פרסמה בשנת 2000 את הספר גברים קשוחים, ושנתיים מאוחר יותר את הספר "הגבר האמריקאי האחרון" (2002).
בשנת 2006 פרסמה את הספר "לאכול, להתפלל, לאהוב". הספר עוקב אחר מסעה הרוחני של אישה אחת דרך 3 מדינות שונות. את הטיול של אותה שנה מימנה באמצעות המקדמה שקיבלה לכתוב את הספר. הספר זכה להצלחה רבה והיה בראש רשימת רבי המכר של הניו יורק טיימס במשך 88 שבועות. גילברט התארחה בין היתר בתוכנית של אופרה וינפרי ואף הוזמנה להרצות בארגון TED והרצאתה עד היום היא בין הנצפות בארגון. גילברט צוינה ברשימת טיים 100 כאחת מהאנשים המשפיעים בעולם. הספר עובד לסרט בשנת 2010 בכיכובה של ג'וליה רוברטס כגילברט.

חיים אישים

בין השנים 1994–2002 עבדה גילברט בבר "קיוטי אגלי" שם הכירה את מייקל קופר ולו נישאה מאוחר יותר.
בשנת 2007 נישאה לחוסה נונס אותו פגשה בטיול בבאלי. השניים גרו יחד בניו ג'רזי וניהלו חנות תחת השם "Two Buttons". בשנת 2015 החנות נמכרה.
באותה שנה מספר סופרים וביניהם גילברט ושריל סטרייד גייסו כספים עבור פליטים סורים, ובתוך 31 שעות הצליחו לגייס סכום של מיליון דולר.
ב-1 ביולי 2016 פירסמה גילברט בדף הפייסבוק שלה כי היא ובעלה נפרדים וחודשיים לאחר מכן חשפה את סיבת הפרידה, מערכת יחסים חדשה עם סופרת אחרת בשם ראיה אליאס. ב-6 ביוני 2017 השתיים קיימו טקס זוגיות בטקס מצומצם שכלל משפחה וחברים. אליאס נפטרה ב-4 בינואר 2018.